Nạ masoman ghan ni nyeniin obobọ iniin ipaanaạn phọ iphẹn phọ oghaạph bọ siẹn aborosọ phọ ophọn ḍughụm? Eḍighi idiphọ, pọ ko/gina anạ bịn. Ibadị arebenẹ Enaạn dị okpẹ oḍuomologhi k’asimem aBaibul phọ ni ḅilẹ r’aḍio arodon mokaran ghan ni odọ phọ ipaanaạn phọ iphẹn phọ. Idiphọ abidị omoọgh bọ ni olhoghonaạn aḍighaạgh aJihova orue okpạr opu odọ ipaanaạn phọ ipẹ phọ, iduọn kẹn kụ edị nạ kamoọgh aani ni.
AJihova karolhonaạn ni nyinạ iduọn nạ kaḅula bọ esi odị
KUPHOM ni owol mọ aJihova karolhonaạn ni nyinạ iduọn nạ kaḅula bọ esi odị. Odị kalhoghonaạn ni nyinạ ḍighaạgh okaran ooḅaghamiạn aloor, oḍighi idị olhoghi anạ kawologhụ ilọ iyaạr dị oḍighi nyinạ dị repin esi anạ, ḅilẹ romoọgh eephọ olhoghi r’eephọ ekpom mọ epẹ retọl ghan bọ mem lọ oye phọ amoọgh ooruẹn olhoghi dị aḅaạl. Bịn ketue ni eḅilẹ enyu nyinạ okumu aJihova r’abupherị phọ abuusenyom mọ. Adọl phọ anạ kekịgh aani idiphọ aḍiphẹ abuniin aKristẹn oḅẹl-okuron asiạ phọ, buphẹ otelhedom mọ aPita agẹ bọ aghiọm: ‘Obọ nyina ighịgh iyool igạ dị repe eten, kụ nyiidiphọ nyinạ meḅula eteẹny okoriom iyool phọ r’opoghom asighuḍum mọ anyina.’—1 Pita 2:25.
Oḅula esi aJihova kụ iyaạr dị enighẹ epelom dị edi dị nạ katue aḍighi. Eeghe kụ iḍighi? Nạ kangọ ibọ ekpom aJihova. (Proverbs 27:11) Iduọn nạ alhegheri bọ ni, aJihova raloghoma ghan ni iyaạr, kụ iḍighi kụ ilọ yira oḍighi retir ghan ni nyodị. Okạr agey, aJihova iyira ru/kpaariọm ghan ophomoghiạn odị r’okumu odị. (Deuteronomy 30:19, 20) Oniin oye dị aghị asukul aBaibul aghaạph iduọn: “Oye ka/tue aghughuronaan nyinạ ekpom anạ. Epel lọ nạ r’aloor kụ aghughuron.” Esi ooseeny ghan aJihova r’ekpom dị emuza r’ephomoghiạn, kụ edị yira kotue osopha oghughuron ekpom mọ ayira. Mem lọ yira oḍighi iduọn phọ, pọ yira mongọ nyodị inmọ dị emạn maạr—aruukuan phọ ayira—bịn yira mongọ iboom ibo ekpom odị. Okạr agey, iyaạr i/lo dị kotue osighẹ otomaạm oḅaạl olhoghi phọ opọ yira romoọgh ghan bọ esi ongọ aJihova iiseeny phọ ipẹ ekpẹ bọ ongọ odị.—Iiḍighi 20:35; Ogananami 4:11.
Idị epelom pạ, mem lọ nạ aḅilẹ amiigh iiseeny aKristẹn phọ, nạ kagbaanyamị ni ephuọm araraạr aruwaloor phọ anạ. (Matiu 5:3) Eghẹn eten? Awe siẹn oomo aḅirini phọ rookia ghan ni, ‘Utụ eeghe kụ yira odi ghan bọ?’ Bidị romoghi ghan omoọgh ophanyanaạn asipuru ilọ iyaạr phọ aghuḍum atụ bọ kụ odi ghan bọ. Omạr awe omoghi dị kogbaanyamị ephuọm aruwaloor phọ epẹ phọ loor esi dị aJihova alemọm bidị r’ephuọm mọ epẹ phọ. Odị ulhẹm iyira idị yira komoọgh ghan ogbaanyạn esi okumu odị. Ogbaanyạn o/lo dị katue aaleenyan nyopọ yira komoọgh bọ mem dị yira olhegheri mọ yira r’ooseeny ni aJihova loor esi ephomoghiạn dị yira omoọgh oghị esi odị.—Psalm 63:1-5.
Seseeny ni legheri mọ aJihova rawạ ni mọ nạ ḅula esi odị. Ika kụ idị nạ kameeraam bọ iphẹn phọ? Miịn aani: R’iboom iiḅereghi ni, kụ edị osighẹ bọ ookolobianam aborosọ phọ ophọn phọ. Kụ eeni okumor oye siphẹ ookpomoghan phọ, obobọ onhọn onyọ oḅaramạ omeeraam anạ kụ asighẹ bọ aruom nyinạ. Kụ enyu bọ nyinạ aạl phọ ḅilẹ r’omegheron oghị esi adom mọ dị ephạm bọ. Oomo phọ iphẹn phọ areḍeenaan dị emạ emiteom mọ aJihova nyinạ ko/wulha. Kparipẹ ghun ni, odị amiigha loor kụ raḍur ghan nyinạ kaḅulemi esi odị.—Jọn 6:44.
Yira kotue ni omoọgh iidereghị esi olhegheri mọ aJihova ra/bula ghan r’amem rebenẹ odị dị mophe. Epẹ kụ iyaạr dị oniin onyọ umarani dị oghol mọ Donna aru alhegheri. Odị aḅẹm mọ: “Mị uḍighi ni ḅuụn enụm enụm bịn aḍuạ siẹn igey phọ kuolọ ibadị amem mị umiịn ghan loor amị dị mị ragbirima ikpo-onhụ asuọr phọ Psalm 139:23, 24, ipẹ eḅẹm bọ mọ: ‘Waaghị oomo amị, sey Enaạn, kụ alhegheri ekpom mọ amị. Uuḅeghiọn imị, kụ alhegheri iitughiạn phọ regbiriḅa bọ olhoghi phọ amị. Miịn mughumọ eten edi ni dị kiḍighi imị iyaạr dị i/nighẹ dị edị siẹn aloor phọ amị, kụ uḍiemiom imị siphẹ eten k’agee-pọ phọ.’ Mị ulhegheri ni mọ mị ko/lọ aḅirini phọ—mị u/kạr utue u/ḅọph r’abidị—kụ mị ulhegheri ni mọ oḍighom mọ aJihova kụ esi dị ewạ mọ mị utọl. Mị amiigh omiịn mọ aJihova imị u/wilẹ r’amem; iyaạr dị ewạ ḍighaạgh amị pọ owạ eten oḅula esi odị bịn. Kụ olhoghi amị aḅaạl li agey iduọn mị aḅula bọ!”
“Mị amiigh omiịn mọ aJihova imị u/wilẹ r’amem; iyaạr dị ewạ ḍighaạgh amị pọ owạ eten oḅula esi odị bịn”
Yoor rooḅereghị r’oomo olhoghi ayoor mọ nạ kẹn ni kaḅilẹ ni aloghoma “ibo phọ aJihova.” (Nehemiah 8:10) Nạ ka/ḅẹm mọ eeghe kụ isu imị kụ mị aḅilẹ bọ aḅula esi aJihova.